स्टेशन बेहद साफ सुथरा था और इसका भवन बिलकुल नया और चमचमाता हुआ सा। आजकल साहित्यकारों में स्थानीयता को लेकर बड़ा हल्ला होता है। हर लेखक में उसकी स्थानीयता खोजी जा रही है। यह स्थानीयता बोध भारतीय रेलवे में भरपूर विद्यमान है जो स्थानीयता को चिह्नित करने के अपने प्रयासों में लगा ही रहता है। इसे उनके स्टेशन भवन के वास्तुशिल्प और उसके रखरखाव में कहीं भी देखा जा सकता है। इसका उदाहरण अम्बिकापुर में भी है। यह एक पुराना रजवाड़ा है ,जहाँ आज भी एक विशाल महल है। संभवत: इस कारण ही अम्बिकापुर रेलवे स्टेशन की नई इमारत को महलनुमा बनाया गया है। कहा जा सकता है कि अब इस नए राज्य का यह सबसे नया और भव्य स्टेशन है। बाहर से यह हवामहल की तरह दिखता है।